คิดหนัก
ลือกันเป็นระยะว่า มิตซูบิชิ ยูเอฟเจ ไฟแนนเชียล กรุ๊ป (MUFG) จะขอซื้อหุ้นของธนาคารกรุงศรีอยุธยา ในส่วนที่ตระกูลรัตนรักษ์ถือหุ้นอยู่ 20% และจะถอนหุ้นกรุงศรีอยุธยาออกจากตลาดหลักทรัพย์
28 ม.ค. 2558

ลือกันเป็นระยะว่า มิตซูบิชิ ยูเอฟเจ ไฟแนนเชียล กรุ๊ป (MUFG) จะขอซื้อหุ้นของธนาคารกรุงศรีอยุธยา ในส่วนที่ตระกูลรัตนรักษ์ถือหุ้นอยู่ 20% และจะถอนหุ้นกรุงศรีอยุธยาออกจากตลาดหลักทรัพย์ 
มีข่าวลือครั้งใดราคาหุ้นก็พุ่งพรวดทุกครั้ง ล่าสุดเมื่อต้นสัปดาห์ก็เล่นข่าวกันอีกรอบทำให้ราคาหุ้น BAY ราคาเพิ่มขึ้นทันใจไล่กันไปถึง 60.18% 
แมงเมาท์เล่าเรื่องว่า ข่าวนี้มีมูลเพราะทาง MUFG ถือหุ้นของธนาคารเฉียด 80% เต็มที เมื่อควบรวมกิจการเรียบร้อยสัดส่วนการถือหุ้นก็เพิ่มจาก 72% มาอยู่ที่ 76.88% เพื่อความสบายใจก็อยากจะถือหุ้น 100% ไปเลย จะได้กุมอำนาจเบ็ดเสร็จในการบริหาร จะปรับเปลี่ยนชื่อหรือโลโก้ของธนาคารให้เป็นไปตามต้องการได้อย่างสบายใจ
การเจรจาซื้อหุ้นมีมาหลายรอบ ทั้งพูดทีเล่นทีจริง และพูดจริงๆ แต่ทางเจ้าสัวกฤตย์ก็ยังเฉยอยู่ แมงเมาท์ยืนยันว่าไม่ใช่เรื่องราคาหุ้นเพราะถ้าจะขายยกล็อตหุ้นก็ได้ราคาดีอยู่แล้ว แต่มันคือความผูกพันที่คุณกฤตย์มีต่อธนาคารแห่งนี้ เนื่องจากคุณพ่อ เจ้าสัวชวน รัตนรักษ์ เป็นผู้สร้างธนาคารแห่งนี้มากับมือ จะปล่อยหุ้นก็เลยคิดหนัก